迁客贬谪诗精选二十首 迁客由来多怨恨,身世浑如不系舟
-1-一为迁客去长沙,西望长安不见家。黄鹤楼中吹玉笛,江城五月落梅花。-唐代:李白《与史郎中钦听黄鹤楼上吹》-2-昔在长安醉花柳,五侯七贵同杯酒。气岸遥凌豪士前,风流肯落他人后？夫子红颜我少年,章台走马著金鞭。文章献纳麒麟殿,歌舞淹留玳瑁筵。与君自谓长如此,宁知草动风尘起。函谷忽惊胡马来,秦宫桃李向明开。我愁远谪夜郎去,何日金鸡放赦回？-唐代:李白《流夜郎赠辛判官》-3-死别已吞声,生别常恻恻。江南瘴疠地,逐客无消息。故人入我梦,明我长相忆。恐非平生魂,路远不可测。-唐代:杜甫《梦李白》-4-谪去君无恨,闽中我旧过。大都秋雁少,只是夜猿多。东路云山合,南天瘴疠和。自当逢雨露,行矣慎风波。-唐代:高适《送郑侍御谪闽中》-5-乡心新岁切,天畔独潸然。老至居人下,春归在客先。岭猿同旦暮,江柳共风烟。已似长沙傅,从今又几年。-唐代:刘长卿《新年作》-6-残灯无焰影幢幢,此夕闻君谪九江。垂死病中惊坐起,暗风吹雨入寒窗。-唐代:元稹《闻乐天授江州司马》-7-汉江江水水连天,被谪宜阳路几千。为问野人山鸟语,问予归棹是何年。-唐代:李伉《谪宜阳到荆渚》-8-杨花落尽子规啼,闻道龙标过五溪。我寄愁心与明月,随风直到夜郎西。-唐代:李白《闻王昌龄左迁龙标遥有此寄》-9-一封朝奏九重天,夕贬潮州路八千。欲为圣明除弊事,肯将衰朽惜残年！云横秦岭家何在？雪拥蓝关马不前。知汝远来应有意,好收吾骨瘴江边。-唐代:韩愈《左迁至蓝关示侄孙湘》-10-巴山楚水凄凉地,二十三年弃置身。怀旧空吟闻笛赋,到乡翻似烂柯人。沉舟侧畔千帆过,病树前头万木春。今日听君歌一曲,暂凭杯酒长精神。-唐代:刘禹锡《酬乐天扬州初逢席上见赠》-11-昔年八月十五夜,曲江池畔杏园边。今年八月十五夜,湓浦沙头水馆前。西北望乡何处是,东南见月几回圆。昨风一吹无人会,今夜清光似往年。-唐代:白居易《八月十五日夜湓亭望月》-12-岭水争分路转迷,桄榔椰叶暗蛮溪。愁冲毒雾逢蛇草,畏落沙虫避燕泥。五月畲田收火米,三更津吏报潮鸡。不堪肠断思乡处,红槿花中越鸟啼。-唐代:李德裕《谪岭南道中作》-13-汀洲无浪复无烟,楚客相思益渺然。汉口夕阳斜渡鸟,洞庭秋水远连天。孤城背岭寒吹角,独树临江夜泊船。贾谊上书忧汉室,长沙谪去古今怜。-唐代:刘长卿《自夏口至鹦鹉洲夕望岳阳寄源中丞》-14-三年谪宦此栖迟,万古惟留楚客悲。秋草独寻人去后,寒林空见日斜时。汉文有道恩犹薄,湘水无情吊岂知。寂寂江山摇落处,怜君何事到天涯。-唐代:刘长卿《长沙过贾谊宅》-15-度岭方辞国,停轺一望家。魂随南翥鸟,泪尽北枝花。山雨初含霁,江云欲变霞。但令归有日,不敢恨长沙。-唐代:宋之问《度大庾岭》-16-阳月南飞雁,传闻至此回。我行殊未已,何日复归来。江静潮初落,林昏瘴不开。明朝望乡处,应见陇头梅。-唐代:宋之问《题大庾岭北驿》-17-岭外音书断,经冬复历春。近乡情更怯,不敢问来人。-唐代:宋之问《渡汉江》-18-久为簪组累,幸此南夷谪。闲依农圃邻,偶似山林客。晓耕翻露草,夜榜响溪石。来往不逢人,长歌楚天碧。-唐代:柳宗元《溪居》-19-天南愁望绝,亭上柳条新。落日独归鸟,孤舟何处人。生涯投越徼,世业陷胡尘。杳杳钟陵暮,悠悠鄱水春。秦台悲白首,楚泽怨青苹。草色迷征路,莺声伤逐臣。独醒空取笑,直道不容身。得罪风霜苦,全生天地仁。青山数行泪,沧海一穷鳞。牢落机心尽,惟怜鸥鸟亲。-唐代:刘长卿《负谪后登干越亭作》-20-楚人自古登临恨,暂到愁肠已九回。万树苍烟三峡暗,满川明月一猿哀。殊乡况复惊残岁,慰客偏宜把酒杯。行见江山且吟咏,不因迁谪岂能来。